**ДОГОВОР**

**ЗА УСЛУГИ ПО ИЗВЪНГАРАНЦИОННА ПОДДРЪЖКА  
НА СИСТЕМАТА „CA SERVICE DESK MANAGER“ И УСЛУГИ ПО ДОПЪЛНИТЕЛНА ПОДДРЪЖКА**

Днес,…………………2017 г. в гр. София между:

**БЪЛГАРСКАТА НАРОДНА БАНКА**, със седалище и адрес на управление: гр. София 1000, пл. „Княз Александър I“ № 1,  ЕИК 000694037, представлявана от Снежанка Деянова – Главен секретар, в качеството ѝ на възложител, съгласно Заповед № БНБ-43219/25.04.2016 г. и Теменужка Цветкова – Главен счетоводител, наричана за краткост **ВЪЗЛОЖИТЕЛ**, от една страна,

и

**„…“ …,** със седалище и адрес на управление: …, ЕИК …, представлявано от … в качеството на …, съгласно регистрация в Търговския регистър на Агенция по вписванията, наричано за краткост **ИЗПЪЛНИТЕЛ**, от друга страна,

(**ВЪЗЛОЖИТЕЛЯТ** и **ИЗПЪЛНИТЕЛЯТ** наричани заедно „**Страните**“, а всеки от тях поотделно „**Страна**“);

на основание чл. 194 от ЗОП и Протокол, утвърден от Главния секретар на БНБ от ………….… за класиране на участниците и определяне на изпълнител на обществена поръчката с предмет: „**Извънгаранционна поддръжка на системата „CA Service Desk Manager“ и услуги по допълнителна поддръжка“,** се сключи настоящият договор за следното:

1. **ПРЕДМЕТ НА ДОГОВОРА**

**Чл. 1** (1) **ВЪЗЛОЖИТЕЛЯТ** възлага, а **ИЗПЪЛНИТЕЛЯТ** приема да предоставя, срещу възнаграждение и при условията на този Договор услуги по извънгаранционна поддръжка на системата „CA Service Desk Manager“ , както и услуги по допълнителна поддръжка на същата, съгласно Приложение № 1 „Техническа спецификация“ и Приложение № 2 „Техническо предложение“, както следва:

1. „Извънгаранционна поддръжка на системата „CA Service Desk Manager“, описана в Приложение № 3 „CA Support: Overview“ (Общо описание на поддръжката), Приложение № 4 „CA Support Policy and Terms” (Правила и условия за поддръжката) и Приложение № 5 „Working with CA Support for Enterprise Customers and CA Tech-nologies Partners“ (Напътствия и указания за работа с инструментите по поддръжка);
2. услуги по допълнителна поддръжка, които включват:
   1. внедряване на допълнителна функционалност, извършване на промени в наличната инсталация и миграция от текущата версия до последната налична за софтуера към момента на изпълнение;
   2. услуги при възстановяване след инцидентни проблеми, които са извън услугите по Приложения № 3, 4 и 5;

наричани за краткост „Услугите“.

(2) **ИЗПЪЛНИТЕЛЯТ** извършва Услугите, предмет на Договора със специалисти, сертифицирани от фирмата-производител на системата „CA Service Desk Manager“ – „Computer Associates“ за извършване на тази дейност.

1. **СРОК НА ДОГОВОРА. МЯСТО НА ИЗПЪЛНЕНИЕ**

**Чл. 2**. (1) Договорът влиза в сила от датата на подписването му от двете страни, която е посочена в деловодния номер на **ВЪЗЛОЖИТЕЛЯ**, поставен на стр. 1 от настоящия договор.

(2) Срокът за изпълнение на Услугите по чл. 1 от Договора е 1 (една) година, считано от датата на подписването му.

(3) Мястото на изпълнение на договора е сградата на **ВЪЗЛОЖИТЕЛЯ**, находяща се на адрес: гр. София 1000, пл. „Княз Александър I“ № 1 – Централно управление на БНБ.

1. **ЦЕНА, РЕД И СРОКОВЕ ЗА ПЛАЩАНЕ**

**Чл. 3** (1) За предоставяне на Услугите по чл. 1, ал.1, т. 1 **ВЪЗЛОЖИТЕЛЯТ** се задължава да заплати на **ИЗПЪЛНИТЕЛЯ** цена в размер на **…… (…) лева без ДДС**, съгласно Ценовото предложение на **ИЗПЪЛНИТЕЛЯ** – Приложение № 6, представляващо неразделна част от настоящия Договор..

(2)За предоставяне на услугите, по чл. 1, ал. 1, т. 2 **ВЪЗЛОЖИТЕЛЯТ** се задължава да заплати на **ИЗПЪЛНИТЕЛЯ** цена, формирана като резултат от часовата ставка в размер на **… (…) лева без ДДС**, посочена в Ценово предложение на **ИЗПЪЛНИТЕЛЯ,** умножена по количеството вложени часове за извършените услуги.

(3) Общата стойност на всички плащания по Договора не може да надвишава сумата от 50 000 (петдесет хиляди) лева без ДДС.

(4) В посочените в ал. 1 и ал. 2 цени са включени всички разходи на **ИЗПЪЛНИТЕЛЯ** за изпълнение на Услугите, като **ВЪЗЛОЖИТЕЛЯТ** не дължи заплащането на каквито и да е други разноски, направени от **ИЗПЪЛНИТЕЛЯ.**

(5) Цената по ал. 1 и ал. 2 е фиксирана за времето на изпълнение на Договора и не подлежи на промяна, освен в случаите когато промяната е в полза на **ВЪЗЛОЖИТЕЛЯ**.

**Чл. 4.** (1)Плащането за Услугите по чл. 1, ал. 1, т. 1 се извършва от **ВЪЗЛОЖИТЕЛЯ** с преводно нареждане по банковата сметка на **ИЗПЪЛНИТЕЛЯ** в срок до 5 (пет) работни дни от подписване на приемателно-предавателния протокол по чл. 10, ал. 1 и след представяне на фактура от страна на **ИЗПЪЛНИТЕЛЯ**.

(2) Плащането за услугите по чл. 1, ал. 1, т. 2 се извършва от **ВЪЗЛОЖИТЕЛЯ** с преводно нареждане по банковата сметка на **ИЗПЪЛНИТЕЛЯ** в срок до 5 (пет) работни дни от подписване на приемо-предавателния протокол по чл. 10, ал. 2, т. 7 и след представяне на фактура от страна на **ИЗПЪЛНИТЕЛЯ**.

(3) Всички плащания по този Договор се извършват в лева/евро чрез банков превод по следната банкова сметка на **ИЗПЪЛНИТЕЛЯ**:

Банка:……………………………………….

BIC: ………………………………………...

IBAN: ………………………………………

(4) **ИЗПЪЛНИТЕЛЯТ** е длъжен да уведомява писмено **ВЪЗЛОЖИТЕЛЯ** за всички последващи промени по ал. 3 в срок до 3 (*три*) дни, считано от момента на промяната. В случай че **ИЗПЪЛНИТЕЛЯТ** не уведоми **ВЪЗЛОЖИТЕЛЯ** в този срок, счита се, че плащанията са надлежно извършени.

**IV. ПРАВА И ЗАДЪЛЖЕНИЯ НА ИЗПЪЛНИТЕЛЯ**

**Чл. 5.** (1) **ИЗПЪЛНИТЕЛЯТ** се задължава да предостави Услугите по чл. 1 качествено и в уговорените срокове, в съответствие с разпоредбите на Договора и Приложенията към него и по начин, съответстващ на стандартите, установени от фирмата - производител Computer Associates.

(2) **ИЗПЪЛНИТЕЛЯТ** се задължава да представи доказателства за достъп до услугите по извънгаранционна поддръжка по смисъла на чл. 17 от настоящия Договор, в срока не по късно от 30 дни, считано от датата на влизането в сила на договора, по електронната поща на лицето за контакт от страна на **ВЪЗЛОЖИТЕЛЯ** или на адреса на **ВЪЗЛОЖИТЕЛЯ,** посочени в чл. 25 от настоящия Договор. За предоставения достъп се подписва проиемо-предавателен протокол по чл. 10, ал. 1 от настоящия договор.

(3) **ИЗПЪЛНИТЕЛЯТ** се задължава да представи оферта при отправена заявка за извършване на услугите по допълнителна поддръжка по чл. 1, ал. 1, т. 2, в срока по чл. 10, ал. 2, т. 4.

(4) **ИЗПЪЛНИТЕЛЯТ** се задължава да реализира изпълнението на Договора чрез специалисти, сертифицирани от фирмата-производител на системата „CA Service Desk Manager“ – Computer Associates, които да извършват Услугите по чл. 1.

(5) **ИЗПЪЛНИТЕЛЯТ** се задължава да спазва правилата за достъп до мястото на изпълнение на Договора по чл. 2, ал. 3 при спазване на пропускателния режим и работното време в сградата, съгласно вътрешните правила на **ВЪЗЛОЖИТЕЛЯ**;

(6) **ИЗПЪЛНИТЕЛЯТ** се задължава да осигури при работата на неговия персонал на територията на БНБ изпълнението на изискванията на Закона за здравословни и безопасни условия на труд и на подзаконовите нормативни актове в тази област, както и спазването от неговия персонал на инструкциите и правилата по безопасност на **ВЪЗЛОЖИТЕЛЯ**, скоито те са запознати и на инструкциите на **ИЗПЪЛНИТЕЛЯ.**

(7) **ИЗПЪЛНИТЕЛЯТ** се задължава да информира своевременно **ВЪЗЛОЖИТЕЛЯ** за всички пречки, възникващи в хода на изпълнението на работа, да предложи начин за отстраняването им, като може да поиска от **ВЪЗЛОЖИТЕЛЯ** указания и/или съдействие за това.

(8) **ИЗПЪЛНИТЕЛЯТ** се задължавада изпълнява всички законосъобразни указания и изисквания на **ВЪЗЛОЖИТЕЛЯ.**

(9) **ИЗПЪЛНИТЕЛЯТ** се задължава да пази поверителна Конфиденциалната информация, в съответствие с уговореното в чл.19 на Договора.

(10) **ИЗПЪЛНИТЕЛЯТ** се задължава да не извършва запис (електронен запис, фото изображение, гласов запис и др.) на информация на **ВЪЗЛОЖИТЕЛЯ** извън тази, която му е необходима за изпълнение на Договора.

(11) **ИЗПЪЛНИТЕЛЯТ** се задължава да уведоми и да следи неговите представите-ли да не използват лични преносими носители, както и да използват преносими носители, собственост на **ВЪЗЛОЖИТЕЛЯ**, за лични цели.

**Чл. 6.** (1) **ИЗПЪЛНИТЕЛЯТ** има право да получи възнаграждение в размера, сроковете и при условията на чл. 3 и чл. 4 от настоящия Договор.

(2) **ИЗПЪЛНИТЕЛЯТ** има право да иска и да получава от **ВЪЗЛОЖИТЕЛЯ** необходимото съдействие за изпълнение на задълженията по този Договор, както и всички необходими документи, информация и данни, пряко свързани или необходими за изпълнение на Договора.

**V. ПРАВА И ЗАДЪЛЖЕНИЯ НА ВЪЗЛОЖИТЕЛЯ**

**Чл. 7.** (1) **ВЪЗЛОЖИТЕЛЯТ** се задължава да заплати цената на Услугите в размера, по реда и при условията, предвидени в Договора.

(2) **ВЪЗЛОЖИТЕЛЯТ** се задължава да приеме изпълнението на Услугите, когато отговарят на договореното, при реда и условията на този Договор.

(3) **ВЪЗЛОЖИТЕЛЯТ** се задължава да предостави достъп до мястото на изпълнение, до поддържаните продукти, както и да оказва съдействие на **ИЗПЪЛНИТЕЛЯ**, като му осигури всички необходими условия, с оглед изпълнение на задълженията му по този договор.

(4) **ВЪЗЛОЖИТЕЛЯТ** се задължава да пази поверителна Конфиденциална информация, в съответствие с уговореното в чл.19 на Договора.

**Чл. 8.** (1) **ВЪЗЛОЖИТЕЛЯТ** има право да изисква и да получава Услугите, предмет на настоящия договор в уговорените срокове, количество и качество.

(2) **ВЪЗЛОЖИТЕЛЯТ** има право да контролира изпълнението на поетите от **ИЗПЪЛНИТЕЛЯ** задължения, в т.ч. да иска и да получава информация от **ИЗПЪЛНИТЕЛЯ** през целия срок на Договора за дейността му по изпълнение на Договора или да извършва проверки, при необходимост и на мястото на изпълнение на Договора, без с това да пречи на изпълнението.

(3) **ВЪЗЛОЖИТЕЛЯТ** има право да изисква, периодично и по своя преценка доказателства за възможността на **ИЗПЪЛНИТЕЛЯ** да изпълни задълженията си.

(4) **ВЪЗЛОЖИТЕЛЯТ** има право да не приеме извършената работа по предложения приемателно – предавателен протокол по чл. 10, ал. 2, т. 7 ако обемът и/или качеството на извършената работа не съответстват на заявката и офертата към нея. **Чл. 9. ВЪЗЛОЖИТЕЛЯТ** провежданачален инструктаж на персонала на **ИЗПЪЛНИТЕЛЯ** при работа на територията на **ВЪЗЛОЖИТЕЛЯ,** в съответствие с Наредба № РД-07-2 от 16 декември 2009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд (обн., ДВ., бр. [102](http://linux-ciela/Dispatcher.aspx?Destination=Document&Method=OpenEdition&DocId=2135655309&Category=normi&Edition=0&lang=bg-BG) от 22 декември 2009 г. с изм.) и с предвидения в БНБ вътрешен ред за провеждането на начален инструктаж. Другите видове инструктажи на персонала на **ИЗПЪЛНИТЕЛЯ**, предвидени в Наредбата, се провеждат от **ИЗПЪЛНИТЕЛЯ** по ред и начин, определени от него**.**

1. **ПРЕДАВАНЕ И ПРИЕМАНЕ НА ИЗПЪЛНЕНИЕТО**

**Чл. 10.**(1) За извършените услуги по чл. 1, ал. 1, т. 1, в случай че изпълнението отговаря на договореното, **ВЪЗЛОЖИТЕЛЯТ** и **ИЗПЪЛНИТЕЛЯТ** подписват двустранен приемателно-предавателен протокол, в който се прилагат доказателства за достъп до услугите по извънгаранционна поддръжка.

(2) Извършените услуги по чл. 1, ал. 1, т. 2 се предават и приемат по следния начин:

1. **ВЪЗЛОЖИТЕЛЯТ** подава заявката за изпълнение на услуги по допълнителна поддръжка;
2. Заявката може да се изпрати по пощата с обратна разписка или по електрона поща;
3. Заявката съдържа подробно описание на дейностите, които трябва да бъдат извършени, както и данни (име и телефон за връзка) на служителя, заявил проблема от страна на **ВЪЗЛОЖИТЕЛЯ**;
4. **ИЗПЪЛНИТЕЛЯТ** е длъжен в срок до 3 (три) работни дни от получаване на заявката да представи по пощата с обратна разписка или по електрона поща оферта, съгласно изискванията на Техническата спецификация и Техническото предложение, като същата следва да съдържа срок за изпълнение на услугите по допълнителна поддръжка и необходимия за тяхното осъществяване брой часове;
5. В срок до 3 (три) работни дни след получаването на офертата на **ИЗПЪЛНИТЕЛЯ**, **ВЪЗЛОЖИТЕЛЯТ** може да я потвърди или отхвърли в писмен вид.
6. Услугите по допълнителна поддръжка се считат за възложени с потвърждаване на офертата от страна на **ВЪЗЛОЖИТЕЛЯ**.
7. При приключване на работата, в случай че изпълнението отговаря на договореното, **ВЪЗЛОЖИТЕЛЯТ** и **ИЗПЪЛНИТЕЛЯТ** подписват двустранен приемателно-предавателен протокол, съдържащ количеството човекочасове вложен труд.

(3) **ВЪЗЛОЖИТЕЛЯТ** може да поиска от **ИЗПЪЛНИТЕЛЯ** преработване и/или допълване на извършените Услуги в определен от ВЪЗЛОЖИТЕЛЯ допълнителен срок изцяло за сметка на **ИЗПЪЛНИТЕЛЯ,** когато бъдат установени несъответствия на изпълненото с договореното.

(4) **ВЪЗЛОЖИТЕЛЯТ** може да откаже да приеме изпълнението, в случай че констатираните недостатъци са от такова естество, че не могат да бъдат отстранени в рамките на срока на Договора.

**VII. САНКЦИИ ПРИ НЕИЗПЪЛНЕНИЕ**

**Чл. 11. (1)** При забава на плащане **ВЪЗЛОЖИТЕЛЯТ** дължи неустойка на **ИЗПЪЛНИТЕЛЯ** в размер на 0.5 % от стойността на забавеното плащане за всеки просрочен ден, но не повече от 10 % от тази стойност.

1. При забавено изпълнение на задълженията по Договора от страна на **ИЗПЪЛНИТЕЛЯ** същият заплаща на **ВЪЗЛОЖИТЕЛЯ** неустойка в размер на 0.5 % от сумата по чл. 3, ал. 3 от Договора за всеки просрочен ден, но не повече от 10 % от тази сума.
2. При забавено изпълнение на задълженията по Договора от страна на **ИЗПЪЛНИТЕЛЯ** продължило повече от 20 (двадесет) календарни дни, **ВЪЗЛОЖИТЕЛЯТ** има право да прекрати едностранно договора, без да дава допълнителен срок за изпълнение, като в този случай освен неустойката за забава има право и на неустойка за неизпълнение в размер на 10 % от сумата по чл. 3, ал. 3 от Договора.
3. **ВЪЗЛОЖИТЕЛЯТ** може да претендира обезщетение за претърпени вреди и пропуснати ползи по общия ред, в случай че същите превишават размера на предвидените неустойки.
4. Плащането на неустойките, уговорени в този Договор, не ограничава правото на изправната Страна да търси реално изпълнение и/или обезщетение за понесени вреди и пропуснати ползи в по-голям размер, съгласно приложимото право.

**(6)** При разваляне на договора поради виновно неизпълнение на задълженията на някоя от страните, виновната страна дължи неустойка в размер на 10 % от стойността на договора, определена в чл.3, ал.3.

**VIII. ПРЕКРАТЯВАНЕ НА ДОГОВОРА**

**Чл. 12.** **(1)** Този Договор се прекратява:

1. с изтичане на срока на Договора или с достигане на максимално допустимата му стойност по чл. 3, ал. 3.

2. с изпълнението на всички задължения на Страните по него.

3. при настъпване на пълна обективна невъзможност за изпълнение, за което обстоятелство засегнатата Страна е длъжна да уведоми другата Страна в срок до 5 (пет) работни дни от настъпване на невъзможността и да представи доказателства за това.

4. при прекратяване на юридическо лице – Страна по Договора без правоприемство, по смисъла на законодателството на държавата, в която съответното лице е установено.

5. при условията по чл. 5, ал. 1, т. 3 от ЗИФОДРЮПДРСЛ.

**(2)** Договорът може да бъде прекратен.

1. по взаимно съгласие на Страните, изразено в писмена форма;

2. когато за **ИЗПЪЛНИТЕЛЯ** бъде открито производство по несъстоятелност или ликвидация – по искане на **ВЪЗЛОЖИТЕЛЯ**.

**Чл. 13.** **(1)** При виновно неизпълнение на задължения на една от страните, извън случая на чл. 11, ал. 3, Договорът може да бъде развален от изправната страна с 20 (двадесет) дневно писмено предизвестие до неизправната страна.

**(2)** **ВЪЗЛОЖИТЕЛЯТ** има право да прекрати договора с едностранно 10- дневно писмено предизвестие, отправено до **ИЗПЪЛНИТЕЛЯ**, когато поради доближаване на сумата по чл. 3, ал. 3 средствата, останали до достигане на този лимит, не са достатъчни за възлагане на друга заявка по Договора.

**Чл. 14**. **(1)** **ВЪЗЛОЖИТЕЛЯТ** прекратява Договора в случаите по чл. 118, ал.1 от ЗОП, без да дължи обезщетение на **ИЗПЪЛНИТЕЛЯ** за претърпени от прекратяването на договора вреди, освен ако прекратяването е на основание чл. 118, ал. 1, т. 1 от ЗОП. В последния случай, размерът на обезщетението се определя в протокол или споразумение, подписано от страните, а при непостигане на съгласие – по реда чл. 27 от Договора.

(2) При разваляне и предсрочно прекратяване на договора, **ИЗПЪЛНИТЕЛЯТ** е длъжен да възстанови на **ВЪЗЛОЖИТЕЛЯ** частта от платената цена, съразмерно на времето от прекратяване на Договора до изтичане на срока по чл. 2, ал. 2.

**Чл. 15**. Всяка от страните може да развали Договора при виновно неизпълнение на съществено задължение на другата страна, при условията и с последиците съгласно чл. 87 и сл. от Закона за задълженията и договорите, чрез отправяне на писмено предупреждение от изправната страна до неизправната и определяне на подходящ срок за изпълнение. Разваляне на Договора не се допуска, когато неизпълнената част от задължението е незначителна с оглед на интереса на изправната страна.

***VIIIa. ДОГОВОР ЗА ПОДИЗПЪЛНЕНИЕ*** *(когато е приложимо)[[1]](#footnote-2)*

***Чл. 15а*** *(1)* ***ИЗПЪЛНИТЕЛЯТ*** *уведомява* ***ВЪЗЛОЖИТЕЛЯ*** *за името, данните за контакт и представителите на подизпълнителите, посочени в офертата на* ***ИЗПЪЛНИТЕЛЯ.******ИЗПЪЛНИТЕЛЯТ*** *уведомява* ***ВЪЗЛОЖИТЕЛЯ*** *за всякакви промени в предоставената информация във връзка с Договора за подизпълнение в срок до 3 (три) дни от настъпване на съответното обстоятелство.*

*(2)* ***ИЗПЪЛНИТЕЛЯТ*** *се задължава да сключи договор за подизпълнение с* ***ПОДИЗПЪЛНИТЕЛЯТ/ИТЕ****, посочен/и в представената от него оферта.* ***ИЗПЪЛНИТЕЛЯТ*** *се задължава да предостави на* ***ВЪЗЛОЖИТЕЛЯ*** *копие на договора за подизпълнение в срок до 3 (три) дни от сключването му, заедно с доказателства, че са изпълнени условията на чл. 66, ал. 2 от ЗОП.*

*(3) В случай че част от поръчката, която се изпълнява от* ***ПОДИЗПЪЛНИТЕЛ****, може да бъде предадена като отделен обект на* ***ИЗПЪЛНИТЕЛЯ*** *или на* ***ВЪЗЛОЖИТЕЛЯ****,* ***ВЪЗЛОЖИТЕЛЯТ*** *заплаща възнаграждение за тази част на* ***ПОДИЗПЪЛНИТЕЛЯ*** *(директно плащане).*

*(4) Директното плащане по ал. 3 се осъществява въз основа на искане, отправено от* ***ПОДИЗПЪЛНИТЕЛЯ*** *до* ***ВЪЗЛОЖИТЕЛЯ****, чрез* ***ИЗПЪЛНИТЕЛЯ****, който е длъжен да го предостави на* ***ВЪЗЛОЖИТЕЛЯ*** *в 10 (десет) дневен срок от получаването му.*

*(5)* ***ВЪЗЛОЖИТЕЛЯТ*** *приема изпълнението на частта от Услугите, при съответно спазване на разпоредбите на Раздел „Предаване и приемане на изпълнението“, и заплаща възнаграждение за тази част на* ***ПОДИЗПЪЛНИТЕЛЯ*** *в срок до 10 (десет) дни от подписването на приемо-предавателен протокол.* ***ВЪЗЛОЖИТЕЛЯТ*** *има право да откаже да извърши плащането, когато искането за плащане е оспорено от* ***ИЗПЪЛНИТЕЛЯ****, до момента на отстраняване на причината за отказа.*

*(6) Замяна или включване на* ***ПОДИЗПЪЛНИТЕЛ*** *по време на изпълнение на този Договор се допуска по изключение, когато възникне необходимост и ако са изпълнение едновременно всички условия, посочени в чл. 66, ал. 11 от ЗОП.*

*(7) В случаите по ал. 6,* ***ИЗПЪЛНИТЕЛЯТ*** *се задължава да представи на* ***ВЪЗЛОЖИТЕЛЯ*** *копие на допълнителното споразумение за замяна на посочен в офертата подизпълнител заедно с доказателства, че са изпълнение условията на чл. 66, ал. 11 от ЗОП.*

*(8) Независимо от сключения договор за подизпълнение, отговорността за изпълнение на настоящия договор е на* ***ИЗПЪЛНИТЕЛЯ.***

*(9)* ***ИЗПЪЛНИТЕЛЯТ*** *се задължава да контролира изпълнението на задълженията на* ***ПОДИЗПЪЛНИТЕЛИТЕ*** *и да не възлага работата или части от нея на подизпълнители, извън посочените в офертата на* ***ИЗПЪЛНИТЕЛЯ*** *освен в случаите и при условията, предвидени в ЗОП.*

**IX. ОБЩИ И ЗАКЛЮЧИТЕЛНИ РАЗПОРЕДБИ**

Дефинирани понятия и тълкуване

**Чл. 16 (1)** Освен ако са дефинирани изрично по друг начин в този Договор, използваните в него понятия имат значението, дадено им в ЗОП, съответно в легалните дефиниции в Допълнителните разпоредби на ЗОП или, ако няма такива за някои понятия – според значението, което им се придава в основните разпоредби на ЗОП.

**(2)** При противоречие между различни разпоредби или условия, съдържащи се в Договора и Приложенията, се прилагат следните правила:

1. специалните разпоредби имат предимство пред общите разпоредби.

2. разпоредбите на Приложенията имат предимство пред разпоредбите на Договора.

**Чл. 17** По смисъла на този договор:

1. „**CA Service Desk Manager**“ е информационна система, произведена от фирмата CA (CA Technologies /NASDAQ: CA/),използвана от БНБ за автоматизация на процесите по обслужване на информационните системи и технологии, както и за клиентите на платежните системи;

2. „**Доказателства за достъп до услугите**“ е информация, предоставена в писмен или електронен вид, доказваща достъпността на Услугите, включени в описанието на поддръжката от тип „CA Support“. **ВЪЗЛОЖИТЕЛЯТ** проверява наличието на достъп до услугите чрез влизане в собствения профил на страницата за поддръжка на производителя, където е видно че поддръжката е активна.

Спазване на приложими норми

**Чл. 18.** При изпълнението на договора, **ИЗПЪЛНИТЕЛЯТ** е длъжен да спазва всички приложими нормативни актове, разпоредби, стандарти и други изисквания, свързани с предмета на Договора.

Конфиденциалност

**Чл. 19. (1)** Всяка от Страните по този Договор се задължава да пази в поверителност и да не разкрива или разпространява информация за другата Страна, станала ѝ известна при или по повод изпълнението на Договора („**Конфиденциална информация**“). Конфиденциална информация включва, без да се ограничава до: обстоятелства, свързани с търговската дейност, техническите процеси, проекти или финанси на Страните, както и ноу-хау, изобретения, полезни модели или други права от подобен характер, свързани с изпълнението на Договора. Не се смята за конфиденциална информацията, касаеща наименованието на изпълнената услуга, стойността и предмета на този Договор, с оглед бъдещо позоваване на придобит професионален опит от **ИЗПЪЛНИТЕЛЯ**.

**(2)** Не се счита за нарушение на задълженията за неразкриване на Конфиденциална информация, когато:

1. информацията е станала или става публично достъпна, без нарушаване на този Договор от която и да е от Страните;

2. информацията се изисква по силата на закон, приложим спрямо която и да е от Страните;

3. предоставянето на информацията се изисква от регулаторен или друг компетентен орган и съответната Страна е длъжна да изпълни такова изискване;

В случаите по точки 2 или 3 Страната, която следва да предостави информацията, уведомява незабавно другата Страна по Договора.

**(3)** С изключение на случаите, посочени в ал. 2, Конфиденциална информация може да бъде разкривана само след предварително писмено одобрение от другата Страна, като това съгласие не може да бъде отказано безпричинно.

**(4)** Задълженията по опазване от нерагламентиран достъп на Конфиденциална информация се отнасят до **ИЗПЪЛНИТЕЛЯ**, всички негови поделения, контролирани от него фирми и организации, всички негови служители и наети от него физически или юридически лица, в това число подизпълнители, като **ИЗПЪЛНИТЕЛЯТ** отговаря за изпълнението на тези задължения от страна на такива лица.

**(5)** Страните се задължават да пазят в тайна, да не разпространяват на трети лица и да опазват от неоторизиран достъп информацията, станала им известна при или по повод изпълнението на задълженията им по настоящия договор, включително и след прекратяването на същия, неограничено във времето.

(6) Всяка от страните се задължава да информира другата при нарушаване на изискванията за опазване на поверителност на информацията по този договор.

Публични изявления

**Чл. 20. ИЗПЪЛНИТЕЛЯТ** няма право да дава публични изявления и съобщения, да разкрива или разгласява каквато и да е информация, която е получил във връзка с извършване на Услугите, предмет на този Договор, независимо дали е въз основа на данни и материали на **ВЪЗЛОЖИТЕЛЯ** или на резултати от работата на **ИЗПЪЛНИТЕЛЯ**, без предварителното писмено съгласие на **ВЪЗЛОЖИТЕЛЯ**, което съгласие няма да бъде безпричинно отказано или забавено.

Прехвърляне на права и задължения

**Чл. 21.** Никоя от Страните няма право да прехвърля никое от правата и задълженията, произтичащи от този Договор, без съгласието на другата Страна. Паричните вземания по Договора могат да бъдат прехвърляни или залагани съгласно приложимото право.

Изменения

**Чл. 22.** Този Договор може да бъде изменян само с допълнителни споразумения, изготвени в писмена форма и подписани от двете Страни, в съответствие с изискванията и ограниченията на ЗОП.

Непреодолима сила

**Чл. 23. (1)** Никоя от Страните по този Договор не отговаря за неизпълнение, причинено от непреодолима сила. За целите на този Договор, „непреодолима сила“ има значението на това понятие по смисъла на чл. 306, ал. 2 от Търговския закон.

**(2)** Не може да се позовава на непреодолима сила Страна, която е била в забава към момента на настъпване на обстоятелството, съставляващо непреодолима сила или чиято небрежност или умишлени действия или бездействия са довели до невъзможност за изпълнение на Договора.

**(3)** Страната, която не може да изпълни задължението си поради непреодолима сила, е длъжна да предприеме всички действия с грижата на добър стопанин, за да намали до минимум понесените вреди и загуби, както и да уведоми писмено другата страна в срок до 7 (седем) работни дни от настъпването на непреодолимата сила, като посочи в какво се състои непреодолимата сила и възможните последици от нея за изпълнението на Договора. При неуведомяване се дължи обезщетение за настъпилите от това вреди.

**(4)** Докато трае непреодолимата сила, изпълнението на задълженията на свързаните с тях насрещни задължения се спира.

**(5)** Липсата на парични средства не представлява непреодолима сила.

Нищожност на отделни клаузи

**Чл. 24.** В случай, че някоя от клаузите на този Договор е недействителна или неприложима, това не засяга останалите клаузи. Недействителната или неприложима клауза се заместват от повелителна правна норма, ако има такава.

Уведомления

**Чл. 25. (1)** Всички уведомления/заявки между Страните във връзка с този Договор се извършват в писмена форма и могат да се предават лично или чрез препоръчано писмо, по куриер, по факс, електронна поща, на следните адреси:

1. **За ВЪЗЛОЖИТЕЛЯ:**

Адрес за кореспонденция: гр. София 1000, пл. „Княз Александър I“ № 1

Факс: + 359 2 9145 24 25

e-mail: …

2. **За ИЗПЪЛНИТЕЛЯ:**

Адрес за кореспонденция: …

Факс: + 359 …

e-mail: …

**(2)** За целите на този Договор Страните упълномощават следните представители, които да осъществяват контрол по цялостното изпълнение на настоящия Договор и да подписват предвидените в договора документи (протоколи, уведомления и др.), както следва:

1. За **ВЪЗЛОЖИТЕЛЯ**: …;

2. За **ИЗПЪЛНИТЕЛЯ**: …

**(3)** За дата на получаване на уведомлението/заявката се счита:

1. датата на предаването – при лично предаване на уведомлението;

2. датата на пощенското клеймо на обратната разписка – при изпращане по пощата;

3. датата на доставка, отбелязана върху куриерската разписка – при изпращане по куриер;

4. датата, посочена в извлечението от факс устройството– при изпращане по факс;

5. датата на която заявката е постъпила в посочената от изпълнителя информационна система (е-mail) – при изпращане по електронна поща.

**(4)** Всяка кореспонденция между Страните ще се счита за валидна, ако е изпратена на посочените по-горе адреси (в т.ч. електронни), чрез посочените по-горе средства за комуникация и на посочените лица за контакт. При промяна на посочените адреси, телефони и други данни за контакт, съответната Страна е длъжна да уведоми другата в писмен вид в срок до 3 (три) работни дни от настъпване на промяната. При неизпълнение на това задължение всяко уведомление ще се счита за валидно връчено, ако е изпратено на посочените по-горе адреси, чрез описаните средства за комуникация и на посочените лица за контакт.

**(5)** При преобразуване без прекратяване, промяна на наименованието, правноорганизационната форма, седалището, адреса на управление, предмета на дейност, срока на съществуване, органите на управление и представителство на **ИЗПЪЛНИТЕЛЯ**, същият се задължава да уведоми **ВЪЗЛОЖИТЕЛЯ** за промяната в срок до 3 (три) дни от вписването ѝ в съответния регистър.

Приложимо право

**Чл. 26.** За неуредените в този Договор въпроси се прилагат разпоредбите на действащото българско законодателство.

Разрешаване на спорове

**Чл. 27.** Всички спорове, породени от този Договор или отнасящи се до него, включително споровете, породени или отнасящи се до неговото тълкуване, недействителност, изпълнение или прекратяване, както и споровете за попълване на празноти в Договора или приспособяването му към нововъзникнали обстоятелства, ще се уреждат между Страните чрез преговори, а при непостигане на съгласие – спорът ще се отнася за решаване от компетентния български съд.

Екземпляри

**Чл. 28.** Този Договор се състои от 14 (четиринадесет) страници и е изготвен и подписан в 2 (два) еднообразни екземпляра – по един за всяка от Страните.

Приложения:

**Чл. 29.** Към този Договор се прилагат и са неразделна част от него следните приложения:

1. Техническа спецификация – Приложение №1 ;
2. Техническо предложение - Приложение № 2;
3. Документ „CA Support: Overview“, в който са описани видовете поддръжка за продуктите на фирмата производител – Приложение № 3 ;
4. Документ „CA Support Policy and Terms“, в който са описани общите условия за предоставянето на поддръжка за продуктите на фирмата производител – Приложение № 4 ;
5. Документ „Working with CA Support for Enterprise Customers and CA Technologies Partners“, в който е описан начина на работа с инструментите по поддръжка за продуктите на фирмата производител – Приложение № 5;
6. Ценово предложение – Приложение № 6;

|  |  |
| --- | --- |
| **ЗА ВЪЗЛОЖИТЕЛЯ:** | **ЗА ИЗПЪЛНИТЕЛЯ:** |
| **БЪЛГАРСКА НАРОДНА БАНКА** | **„…“ …** |
| **СНЕЖАНКА ДЕЯНОВА ГЛАВЕН СЕКРЕТАР** | **…** |
| **ТЕМЕНУЖКА ЦВЕТКОВА ГЛАВЕН СЧЕТОВОДИТЕЛ** |  |

1. В случай че изпълнителят няма да изпълнява поръчката с подизпълнители този раздел ще отпадне. [↑](#footnote-ref-2)